
XXXXX EGINDAKO 14/2025 ETA  18/2025 ERREKLAMAZIOEN EBAZPENA

(2025EKO ABENDUAREN 4KO BILKURA, GAIA 3/4 eta 4/4 


AURREKARIAK


Lehenengoa.  2025eko irailaren 17an, XXXXX azken bost urteetan animalien garraioaren arloan ireki diren zehapen espediente hauei buruzko informazio administratiboa eta estatistikoa eskuratzeko eskaera aurkeztu zuen:

1. Animaliak osasun gidarik gabe garraiatzeagatiko espedienteak: kopurua, egungo egoera eta animalia mota.
1. Baimendu gabeko/gai ez diren ibilgailuetan animaliak ATES baimenik gabe garraiatzeagatiko espedienteak: kopurua, egungo egoera eta animalia mota.
1. Animaliak garraiolarientzat eskatzen den baimenik/prestakuntzarik gabe garraiatzeagatiko espedienteak eta zehapenak: kopurua, egoera, zehapenen zenbatekoa eta animalia mota.
1. Animalien Osasunari buruzko 8/2003 Legearen 84.2 artikulua urratzeagatiko zehapen espedienteak: kopurua, egoera, zehapenen zenbatekoa eta abere mota. 

Bigarrena. Legez aurreikusitako epea interesdunari esanbidezko ebazpenik edo jakinarazpenik eman gabe igaro ondoren, urriaren 22an, erreklamaziogileak erreklamazioa aurkeztu zuen kontseilu honetan, datuak eskuratzeko eskaeraren esanbidezko ebazpenik eman ez zelako.

Hirugarrena.  Egun batzuk geroago, urriaren 28an, erreklamatzaileak bigarren erreklamazio bat egin zuen, eta bertan adierazi zuen ez zegoela ados administrazioak emandako erantzunarekin, uste baitzuen Nekazaritzako diputatuaren urriaren 24ko 356/2025 Foru Aginduak ez ziola behar bezala erantzun bere eskaerari. 

Espedientea berrikusita, ikusi da erantzun hori ez datorrela bat erreklamatzaileak zalantzan jarri nahi zuen eskaerarekin; aitzitik, beste eskaera batekin lotuta zegoen, hain zuzen, XXXXX antzeko helburuarekin 2025eko uztailaren 2an egindako batekin.

Laugarrena.  Nekazaritza zuzendariak, erreklamatzaileak irailaren 17an aurkeztutako eskaeraren izapidetze egoerari buruz Gardentasun Kontseiluaren lehendakariak egindako idazkia jaso ondoren, jakinarazi zuen eskaera hori Nekazaritzako diputatuaren abenduaren 3ko 420/2025 Foru Aginduaren bidez ebatzi zela, eta ebazpen horren kopia bidali zuen. 


ZUZENBIDEKO OINARRIAK

Lehenengoa.Prozedurari dagokionez, erreklamazio egileak 2025eko urriaren 22an eta 28an aurkeztutako bi eskaerak metatu egin dira, 39/2015 Legearen 57. artikuluaren arabera, eskaeren xedeak lotura estua duela argi eta garbi ikusten baita.

Bigarrena.Erreklamazio egileak aurkeztutako eskaerari dagokionez, gaiaren mamia aztertu aurretik, aztertu behar da ea eskaerak betetzen dituen Gardentasunaren Kontseiluan erreklamazio bat proposatzeko behar diren baldintzak. Baldintza horiek, Gardentasunaren, Herritarren Parte-hartzearen eta Gobernu Onaren otsailaren 8ko 1/2017 Foru Arauaren 35.5 artikuluaren arabera, oinarrizko legerian finkatuta daude, hau da, GIEGOLen.

1. Erreklamazioak aurkezteko epeari dagokionez, GIEGOLek 24.2 artikuluan ezartzen du erreklamazioa hilabeteko epean jarriko dela, aurkaratutako egintza jakinarazi eta hurrengo egunetik edo administrazio isiltasunaren ondorioak gertatu eta hurrengo egunetik kontatzen hasita.

Esanbidezko ebazpenen kasuan, hilabeteko epea bat dator Administrazio Publikoen Administrazio Prozedura Erkidearen urriaren 1eko 39/2015 Legean ezarritakoarekin. Hala ere, isiltasun bidezko ustezko ebazpen kasuari hilabeteko epea aplikatzea ez dator bat administrazio errekurtso arrunten parametroekin, eta horien ordezkoa da gardentasunaren arloko erreklamazioa. Aipatutako 39/2015 Legearen arabera, egintza espresua ez bada, gora jotzeko errekurtsoa edo berraztertze errekurtsoa jar daiteke, kasuaren arabera, edozein unetan, araudi espezifikoaren arabera ustezko egintza gertatu eta hurrengo egunetik aurrera. Arau hori gardentasunaren arloko erreklamazioei aplikatu behar zaie; izan ere, lege horren 112.2 artikuluaren arabera, errekurtso arruntak ordeztuz gero, 39/2015 Legeak prozedura orotan aitortzen dituen printzipioak, bermeak eta epeak errespetatu beharko dira."

Horregatik, alde batera utzita XXXXX lehenengo erreklamazioa Arabako Foru Aldundiaren Erregistroan informazio publikoa eskuratzeko eskaera ebazteko epea amaitu eta hurrengo hilabetean sartu zela, edozein unetan planteatzeko aukera izan zuen, eta, nolanahi ere, epearen barruan aurkeztutzat jotzen da.


Bestalde, esanbidezko ebazpenaren aurka aurkeztutako bigarren erreklamazioari dagokionez, XXXXX epea bete zuen; izan ere, Nekazaritzako diputatuaren 356/2025 Foru Agindua 2025eko urriaren 28an jakinarazi zen, eta erreklamazioa egun horretan bertan sartu zen Arabako Foru Aldundiaren Erregistroan. 




1. Bat etorriz 1/2017 Foru Arauaren 35.5 artikuluan eta lehen xedapen gehigarrian eta Foru Gobernu Kontseiluaren otsailaren 21eko 5/2017 Foru Dekretuan xedatutakoarekin, Gardentasunaren Foru Kontseiluak eskumena du foru sektore publikoko edozein erakundek hartutako presuntziozko edo esanbidezko ebazpenen aurrean gardentasunaren arloan egiten diren erreklamazioak aztertzeko eta ebazteko, eta ebazpen horien artean dago XXXXX urriaren 22an aurkatutako presuntziozko ezespena.

Bigarren erreklamazioa, urriaren 28koa, dela-eta, kongruentzia printzipioari jarraituz, eta Kontseilu honen aurrean egindako erreklamazioaren berezko helburua kontuan hartuta, aztertu behar da ea aurkaratutako administrazio erantzunak lotura duen erreklamatzaileak aipatzen duen eskaerarekin. Espedientean egiaztatuta dago erreklamatzaileak aurkaratutako erantzuna lehen erreklamazioa oinarritu zuenaz bestelako eskaera bati dagokiola, eta, beraz, bigarren horri dagokionez, aurkaratzearen xedea bertan behera geratzen da, ez baitago egin nahi den eskaerarekin identifika daitekeen errekurritutako egintzarik edo ebazpenik.

1. Erreklamatutako erakundea Gardentasunari buruzko 1/2017 Foru Arauaren mende dagoela, Gardentasunaren Foru Kontseiluaren eskumen subjektiboa eta XXXXX legitimazioa identifikatu ondoren, erreklamazio hau aurrekarietan agertzen den moduan irailaren 17an egindako eskaera baten ondorio da. Eskaera horri ez zitzaion erantzun legez ezarritako epean, eta, beraz, eskaera isiltasunez ezetsitzat jo zen, eta aipatutako arauaren 35.5 artikuluan aurreikusitako erreklamazio bidea ireki zen.

Abenduaren 3ko 420/2025 Foru Agindua ikusirik, foru administrazioak baietsi egin du erreklamatzaileak planteatutako sarbide eskaera, eta eskatutako informazioa eman dio.

XXXXX bere erreklamazioa aurkeztu zuen Gardentasunaren Foru Kontseilu honetan, 2023ko irailaren 17an aurkeztutako informazio publikoaren eskaeraren presuntziozko ezestearen aurka, eta, abenduaren 3ko 420/2025 Foru Agindua jaso ondoren, ez du beste erreklamaziorik aurkeztu haren aurka. Hori dela eta, argi dago bere nahia, 2023ko azaroaren 21ean erreklamazioa aurkeztean, ezetsi egin behar dela, aipatutako 420/2025 Aginduaren bidez erantzun baita.


Horregatik guztiagatik, Gardentasunaren Foru Kontseiluak, aho batez, ondoko ebazpena eman du:


EBAZPENA

Lehenengoa.Ezestea XXXXX urriaren 22an aurkeztutako erreklamazioa, informazio publikoa eskuratzeko egin zuen 2025eko irailaren 17ko eskaeraren presuntziozko ezestearen aurkakoa, administrazioak esanbidezko ebazpen eman duelako, epez kanpo bada ere. Dena den, kontseilu honi ez dagokio adieraztea erantzuna benetan egokia den ala ez, informazioa eskuratzeko eskubideari kalte egiten ari zaiola egiaztatzen ez den bitartean.

Bigarrena. Ez onartzea XXXXX urriaren 28an aurkeztutako erreklamazioa, ez dagoelako egin nahi den eskaerarekin identifika daitekeen errekurtsoa izandako egintza edo ebazpenik.

Hirugarrena. Ebazpen honek administrazio bidea amaitzen du, eta beraren aurka, administrazioarekiko auzi errekurtsoa aurkeztu daiteke Vitoria-Gasteizko Administrazioarekiko Auzietako Epaitegietan, bi hilabeteko epean, ebazpen hau jakinarazi eta hurrengo egunetik aurrera zenbatzen hasita. 

